《登峨眉山用李青莲诗韵 其二》
清代·张熙宇

言陟兹山来，青翠邈难匹。十步一长吁，奇险不可悉。

引领望中峰，云间没复出。聿想山中人，定有王乔术。

忽然微雨过，寒风吹萧瑟。行路岂不难，奇赏会须毕。

回首眺冥濛，前路忽已失。夕烟开晚晴，乱山照斜日。

作者简介：张熙宇，字玉田，峨眉人。道光癸巳进士，历官安徽按察使。有《花洋山馆诗钞》。